น้ำมันดิบปิดพุ่ง 2 ดอลล์
สัญญาน้ำมันดิบตลาดนิวยอร์กปิดพุ่งขึ้น 2 ดอลล่าร์ หลังสต็อกน้ำมันดิบสหรัฐร่วง
21 เม.ย. 2553

สัญญาน้ำมันดิบตลาดนิวยอร์กปิดพุ่งขึ้น 2 ดอลล่าร์ หลังสต็อกน้ำมันดิบสหรัฐร่วง
สัญญาน้ำมันดิบ NYMEX (New York Mercantile Exchange) ส่งมอบเดือนพ.ค.พุ่งขึ้น 2.00 ดอลลาร์ ปิดที่ 83.45 ดอลลาร์/บาร์เรล หลังจากเคลื่อนตัวในช่วง 83.65-83.00 ดอลลาร์ นอกจากนี้ นักลงทุนยังเข้าซื้อขายในสัญญาเดือนมิ.ย.อย่างคึกคัก ซึ่งช่วยหนุนสัญญาเดือนมิ.ย.ปิดบวก 72 เซนต์ แตะที่ 83.85 ดอลลาร์/บาร์เรล
ขณะที่สัญญาน้ำมันเบนซินเดือนพ.ค.ดีดขึ้น 2.65 เซนต์ ปิดที่ 2.2809 ดอลลาร์/แกลลอน และสัญญาฮีทติ้งออยล์เดือนพ.ค.เพิ่มขึ้น 2.34 เซนต์ ปิดที่ 2.1802 ดอลลาร์/แกลลอน
ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนมิ.ย.เพิ่มขึ้น 57 เซนต์ ปิดที่ 84.80 ดอลลาร์/บาร์เรล
ตลาดน้ำมันนิวยอร์กได้แรงหนุนจากการฟื้นตัวของตลาดหุ้นนิวยอร์ก หลังจากโกลด์แมน แซคส์ กรุ๊ป อิงค์ เปิดเผยผลกำไรไตรมาสแรกของปี 2553 พุ่งขึ้นเกือบสองเท่า มาอยู่ที่ระดับ 3.3 พันล้านดอลลาร์ หรือ 5.59 ดอลลาร์ต่อหุ้น จากระดับ 1.81 พันล้านดอลลาร์ หรือหุ้นละ 3.39 ดอลลาร์ในปีก่อน ขณะที่บริษัทอื่นๆ รวมถึงมาร์แชลล์ แอนด์ อิสลีย์ คอร์ป ซึ่งเป็นธนาคารพาณิชย์ระดับภูมิภาค บริษัท ฮาร์เลย์-เดวิดสัน อิงค์ และบริษัท อิลลินอยส์ ทูลส์ เวิร์คส์ อิงค์ รายงานผลประกอบการที่ดีขึ้นเช่นกัน
นอกจากนี้ ตลาดน้ำมันนิวยอร์กดีดตัวขึ้นหลังจาก API รายงานว่า สต็อกน้ำมันดิบของสหรัฐในรอบสัปดาห์ที่แล้วร่วงลง 741,000 บาร์เรล สต็อกน้ำมันเบนซินลดลง 1.7 ล้านบาร์เรล และสต็อกน้ำมันกลั่นดิ่งลง 3.1 ล้านบาร์เรล ซึ่งสะท้อนให้เห็นว่าดีมานด์พลังงานในสหรัฐยังคงแข็งแกร่ง
นักลงทุนจับตาดูรายงานสต็อกน้ำมันดิบที่จะเผยแพร่โดยกระทรวงพลังงานสหรัฐในคืนวันพุธ (ตามเวลาประเทศไทย) โดยนักวิเคราะห์ส่วนใหญ่คาดว่า สต็อกน้ำมันดิบในรอบสัปดาห์ที่สิ้นสุดวันที่ 16 เม.ย.จะลดลง 600,000 บาร์เรล นอกจากนี้ คาดว่า สต็อกน้ำมันกลั่นจะเพิ่มขึ้น 800,000 บาร์เรล และสต็อกน้ำมันเบนซินจะเพิ่มขึ้น 500,000 บาร์เรล ส่วนอัตราการใช้กำลังการกลั่นน้ำมันอาจเพิ่มขึ้น 0.4%
นอกจากนี้ นักลงทุนยังติดตามดูข้อมูลเศรษฐกิจที่สำคัญของสหรัฐในสัปดาห์นี้ รวมถึงจำนวนผู้ขอรับสวัสดิการว่างงานรายสัปดาห์, ดัชนีราคาผู้ผลิต (PPI) เดือนมี.ค., ยอดขายบ้านมือสองเดือนมี.ค.และยอดสั่งซื้อสินค้าคงทนเดือนมี.ค.